Кĕрхи уяв\_

Мероприятие 5-7 çулти ачасем валли хатĕрленĕ

Ĕç тĕллевĕ: 1. Ачасене çут çанталăк илемне курма, унпа киленме хăнăхтарса пырасси, пахча-çимĕçе туллин сăнласа пама хăнăхтарасси, тĕссене тепĕр хут çирĕплетесси.

1. Тăван чĕлхене юратма вĕрентесси, чăваш халăхĕн юрри-ташшипе, вăййи – куллипе паллаштарасси.
2. Пĕр-пĕрне хисеплеме, итлеме вĕрентесси, йывăр вăхăтра пулăшма хăнăхтарасси.
3. Ачасен тавракурăмне ÿстересси,илемлĕхпе эстетика тĕлĕшĕнчен аталантарасси

**Малтанхи ĕç:** кĕркуннен пулăмĕсене урамра сăнани, ÿкерчĕксем, кĕнекесем пăхни, сăвăсем вулани.

**Усǎ курмалли хатĕрсем**: пахча-çимĕç йăранĕсем, пахча-çимĕçпе тултарнă карççинкке, лармалли пукансем , «Автобус»,«Пахчи – пахчи», «Улми лайăх –и, çырли лайăх –и?» юрă кĕввисем, телеграмма.

**Мелсемпе, меслетсем:** воспитатель сăмахĕ, ыйту-хурав, шырав, калаçу, халăх ăслăлăхĕпе ĕçлесси, харпăр – хăй шухăшне пĕтĕмлетсе калани, воспитательпе пĕрле пĕтĕмлетÿ туни.

**Уяв юхăмĕ:** Алăк шакканă сасă илтĕнет.

**Воспитатель**: (телеграмма йăтса кĕрет) Ачасем, пире телеграмма килсе пачĕç, вуласа пăхар-ха мĕн çырнă – ши унта?(вулаççĕ). Пире асанне хăй патне хăнана чĕнет. Сирĕн каяс кăмăл пур-и?

**Ачасем**: Каяр, каяр.

**Воспитатель:** Мĕнпе кайăпăр-ши? Айтăр-ха автобуспа каяр.

Ачасем пукансем çине лараççĕ (автобуспа кайнă пек). «Автобус» юрă кĕвви янăрать. Ачасем пурте пĕрле юрă юрлаççĕ.

**Юрă «Автобус»**

Тÿрĕ тикĕс çулпала

Пĕр автобус вĕçтерет,

Хăйне ирĕк çул пама

Вăл таçтанах систерет.

Ту-ту-ту,ту-ту-ту

Таптанатăн вĕт, асту!

**Воспитатель:** Акă эпир çитрĕмĕр те. Пăхăр-ха, асанне пире кĕтме тухнă.

**Асанне:** Ырă кун, ачасем!

**Ачасем:** Ырă кун, асанне!

**Асанне:** Айтăр-ха паллашар.

Паллашу.

- Эсĕ мĕн ятлă?   
  
- Эпĕ Таня ятлă.   
  
(Кашниех хăйĕн ятне калать).

**Асанне:** Ачасем, халĕ урамра çутçанталăкан хăш вăхăчĕ-ши, пĕлетĕр-и?

(Кĕркунне). Тĕрĕс, кĕркунне. Кĕркунне çинчен кам сăвă пĕлет?

**Ачасем:** Акă çитрĕ кĕркунне

Капăр кĕркунне

Юрататпăр эпир

Çакă кунсене

**Асанне:** Вăт маттурсем. Кĕркуннехи мĕнле пулăмсене пĕлетĕр-ха эсир?

**Ачасем:** (Сивĕ, кайăксем кăнтăра вĕçсе каяççĕ, çынсем ăшă тăхăнаççĕ, çумăр çăвать…)

**Асанне:** Тĕрĕс, маттур ачасем. Тата кун тăршшĕ кĕскелет, çĕр вăрăмланать.

**Асанне:**  Акă манăн пахча. Пăхăр-ха мĕн чухлĕ пахча-çимĕç çитĕннĕ манăн кунта.

Пахча-çимĕç ячĕсене пĕлетĕр-и эсир? Ку йăран çинче мĕн çитĕнет-ши?

**Ачасем:** Ку купăста йăранĕ.

**Асанне:** Купăста пысăк е пĕчĕк? (Купăста пысăк)

**Асанне:** Ку тата мĕн-ши? (Ку сухан). Сухан мĕн тĕслĕ? (Сухан сарă тĕслĕ).

**Асанне:** Ку вара мĕн? (Ку кишěр). Кишěр мĕн тĕслĕ-ши? (Кишěр хěрлě тĕслĕ).

**Асанне:** Ку мĕн? (Ку хăяр). Хăяр пысăк е пĕчĕк? (Хăяр пĕчĕк).

Ачасем пахчаçимĕç ячĕсене каласа тухасçĕ.

**Асанне:** Маттур ачасем! Айтăр-ха сирĕнпе пĕр сăвă йĕрки сăвăласа пăхар.

Эп юрататăп пахчана

Мĕн кăна çук пуль кунта

Акă кишĕр, ак сухан

Пирĕн пахча пит пуян

**Асанне:**

Халĕ вара пурте пĕр харăс пĕрле калама тăрăшар.

«Мĕн пулнă сана, хăяр?

Туту йÿçĕ те хаяр»

«Шăвармарăн-çке, Ваçук.

Унсăр тутлă пулас çук».

**Асанне:** Вăт,ачасем, пахчаçимĕçе шăварсах тăмалла. Унсăрăн вал çитĕнеймест те тутлă та пулаймасть.

Ачасем, ывăнтăр пулě. Айтăр-ха вăйă выляр.

**Вăйă «Купăста касмалла»** (вылякансем карталанса тăраççĕ, сăвă каласа хусканусем туса пыраççĕ)

Касрăм, касрăм шурă ăвăс

(пуртăпа йывăç каснă евĕр аллисемпе ĕçлеççĕ),

Турăм лартрăм шур карта

(мăлатукпа карта çапса лартнă евĕр тăваççĕ)

Лартрăм, лартрăм купăста

(купăста калчине çĕр ăшне пусса майлаштарса лартнă пек тăваççĕ)

ÿссе ларчĕ купăста

(çÿллĕшне кăтартаççĕ)

Акă çапла шур пуçлă

(аллисемпе çавăрса купăста пуçне туса кăтартаççĕ)

Пурте пĕрле шăварар

( куркапа шыв сапнине туса кăтартаççĕ)

Ай, пиччесем, инкесем,

Пырăр, килĕр хăнана,

Шур купăста тутанма.

**Асанне:** Ай, маттур та ачасем. Халĕ вара пĕр çаврăм юрă юрлар-ха, хирĕç

мар – и, эсир?

**Чăваш халăх юрри**

Улми лайăх –и, çырли лайăх –и?

Пирĕншĕн пулсан çырли лайăх,

Улми тата лайăхрах.

Сухан лайăх – и, ыхри лайăх-и

Пирĕншĕн пулсан ыхри лайăх,

суханĕ тата лайăхрах.

**Асанне**: Ай, маттур та ачасем. Халĕ вара айтăр-ха тепĕр вăйă выляр-и?

**Вăйă «Ылтăн хапхалла»**

(Вăйă пуçĕсене икĕ çынна суйлаççĕ. Вĕсем хире – хирĕç тăраççĕ те аллисене çÿлелле çĕклеççĕ – хапха тăваççĕ. Вылякансем алран ал çавтăнса хапха витĕр тухаççĕ. Тухнă май юрлаççĕ:

Çакă ылтăн хапхаран

Эсир тухас çук ялан

Пĕрремĕш хут кăларать,

Иккĕмĕш - тытса чарать.

Виççĕмĕшĕнче вара

Хупса хурĕ алăка.

Юлашки сăмахсене каланă чух хапха хупăнать. Кам умĕнче хапха хупанать, çавă вăйă пуçĕсене хăйĕн пĕр-пĕр япалине парать. Çак пуçтарнă япаласен хуçисене кайран тĕрлĕ ĕç хушаççĕ. Çапла вара япаласем пуçтараççĕ)

-çак япала хуçине такмак каласа ташлаттарас:

Анне пек пулас килет

Атте пек пулас килет,

Атте-анне пилĕпе

Пиçĕхсе ÿсес килет

Анне пек пулас килет

Атте пек пулас килет

Çак телейлĕ пурнăçа

Мухтаса юрлас килет.

-çак япала хуçине сăвă калаттарас:

Мĕншĕн тутлă панулми?

Мĕншĕн тутлă çĕр çырли?

Мĕншĕн тутлă хурлăхан?

Пĕр сăмахпа каласан

Хамăр лартса тунăран.

- çак япала хуçине юрă юрлаттарас:

Илемлĕ, илемлĕ, илемлĕ чăваш юрри

Илемлĕ, илемлĕ, илемлĕ чăваш юрри те

Юрлама пĕлсен кăна.

Илемлĕ, илемлĕ, илемлĕ чăваш ташши

Илемлĕ, илемлĕ, илемлĕ чăваш ташши те

Ташлама пĕлсен кăна.

**Асанне:** Маттур ачасем! Халě вара тупмалли юмахсен тупсăмĕсене тупăр-ха.

Çаврака хăй – уйăх мар,

Хÿри те пур – шăши маар

Услам çу мар – сап-сарах

Ку мĕскер вăл? – Калăрах (çарăк)

-Пĕр майра пин хут пахса макартать (сухан)

-Чипер пике тĕттĕм çĕрте ларать, çивĕтĕ вара тулта. (кишĕр)

-Чÿречесĕр, алăксăр – пÿрт тулли çын пурăнать. (хăяр)

-Пĕчĕкçеççĕ кинĕм пур, пин хут кĕпе тăхăнать (купăста)

**Асанне:** Ывăнмарăр-и-ха? «çĕр улмилле» вăйă выляр-и?.

**Вăйă**: **«Çĕр улмилле»** (Вылякансенчен пĕрне çĕр улми пулма шут сăввипе суйлаççĕ:

Вăйă карти пит илемлĕ

Эсĕ тăр та – вăй пуçла.

Ыттисем хăйсем хушшинче калаçса татăлаççĕ: çĕр улми ÿстернĕ чух тăвакан ĕçсене кăтартса параççĕ – лартнине,çумланине, пуçтарнине. Çĕр улмин пĕлмелле вĕсем мĕнле ĕçе сăнласа панине. Енчен те пĕлеймерĕ пулсан, çĕр улми пулма урăххине суйлаççĕ.

**Асанне**: Ачасем, сире килĕшрĕ –и выляма? Тата тепĕр вăйă выляма кăмăл пур-и?

**Ачасем**: Выляр, выляр.

**Вăйă: «Панулмилле»**

Вылякансем алла – аллăн тытăнса вăйă картине тăраççĕ, пĕри варринче тăрать, сăвă калать.

Натали, Çируш вали

Илсе килтĕм панулми.

Чи хĕрли, пит тутли.

Анис улма текенни,

Кам юлать – çавна пулать.

Варринче тăраканни сăвă калама пуçласан ачасем картана татмасăр хăвăрт-хăвăрт чупса каяççĕ. Юлашки сăмахĕсене каласа пĕтерсен ачасен хăвăрт кукленсе лармалла. Кам çак сăмахсене калана хыççăн пĕр утăм та пулин ярса пусать е ÿкет, çав вăйăран тухать.

**Асанне:** Маттур ачасем! Эпĕ сире валли кучченеç хатĕрлерĕм. (Пĕр карçинкке пахча-çимĕç парать)

**Воспитатель:** Акă пирĕн сирĕнпе сывпуллашмалли вахăт та çитрĕ. Таса сывă пурăнăр. Тепре тĕл пуличчен. (Сывпулашаççĕ).

**Асанне:** Сывă пулăр ачасем!

**Ачасем:** Сывă пул асанне! (сывпуллашаççĕ)

**Асанне:** Тавтапуç,  ачасем, хăнана килсе курнăшăн! Татах килĕр.

**Ачасем :** Тавтапуç, асанне, кучченеçшěн!

«Пахчи, пахчи» юрă кĕвви янăрать. Ачасем юрă юрлаççĕ.

**Юрă «Пахчи, пахчи»**

Пахчи, пахчи, çырла пахчи

Çырла çисе ÿсрĕмĕр;

Эх, ÿсрĕмĕр!

Çавăнпа хĕрлĕ пултăмăр.

Пахчи, пахчи, палан пахчи

Палан çисе ÿсрĕмĕр;

Эх, ÿсрĕмĕр!

Çавăнпа паллă пултăмăр.

Пахчи, пахчи, хăяр пахчи

хăяр çисе ÿсрĕмĕр;

Эх, ÿсрĕмĕр!

Çавăнпа хаяр пултăмăр.

Пахчи, пахчи, мăйăр пахчи

мăйăр çисе ÿсрĕмĕр;

Эх, ÿсрĕмĕр!

Çавăнпа сарă пултăмăр.

**Пĕтĕмлетÿ:**

Воспитатель: Ачасем, хăнара килĕшрĕ-и сире? ( Питĕ килĕшрĕ). Мĕнпе килĕшрĕ? (ачасен пĕтĕмлетĕвĕ)

**Усă курнă кĕнекесем:**

1. И.В.Махалова, Е.И.Николаева «Воспитание здорового ребёнка на традициях чувашского народа». Ч., 2003

2. Методическое пособие для дошкольных образовательных учреждений «Праздники на земле Улыпа», Ч. 2006

3. З.Н.Портнова «Ача-пăча вăййисем», Ш, 2016

4. Хрестомати Çăлкуç Родник, Ч, 2006

5. Хрестомати « Чăваш музыки ача садĕнче». Ш., Чăваш кĕнеке издательстви,1989